Anexa nr.1

Aprobat prin decizia CMC

nr.\_\_\_\_\_din \_\_\_\_\_\_\_\_\_\_\_\_\_20\_\_

**REGULAMENT**

**de funcţionare a Serviciului Salvamar din mun.Chişinău**

Prezentul Regulament stabileşte statutul organizatorico-juridic, obiectivele, sarcinile și activitățile, obligațiile, funcţiile şi drepturile Serviciului Salvamar.

Regulamentul reglementează salvarea persoanelor aflate în pericol de înec, prevenirea oricăror accidente de acest fel pe plajele municipale, dotate cu stații de salvare , din mun.Chișinău.

**I.DISPOZIŢII GENERALE**

Dispoziţiile prezentului regulament au drept scop, asigurarea protecţiei personalului scafandrier şi de salvare pe apă a populaţiei, stabilirea măsurilor necesare pentru salvarea persoanelor aflate în pericol de înec, prevenirea oricăror altor accidente pe plajele amenajate și dotate cu stații de salvare din municipiul Chișinău.

Dispoziţiile prezentului Regulament sunt executorii pentru angajații Serviciului Salvamar, cu atât mai mult în situațiile când se desfăşoară sau intenţionează să se desfăşoare, activităţi pe plajele amenajate și dotate cu stații de salvare din municipiul Chișinău.

**II.OBIECTIVELE SERVICIULUI**

Conform Hotărârilor Guvernului nr.1175 din 31 octombrie 2007 ( publicat în Monitorul Oficial al Republicii Moldova, 2008, nr.175-177/1220) şi nr. 1401 din 09 decembrie 2008 (publicat în Monitorul Oficial nr.226-229, 2008, art.1421) cât și a Regulamentului privind organizarea și efectuarea lucrărilor subacvatice aprobat prin ordinul nr. 20 din 01.02.2019 al Inspectoratului GSU funcţiile de control al Serviciului Salvamar este executată de către Inspectoratul General pentru Situaţii de Urgenţă, care la rândul său a creat Secţia control staţii de salvare, care exercită atribuţii de reglementare, autorizare şi control în domeniul activităţilor scafandriere şi de salvare pe apă.

Serviciul Salvamar, are următoarele obiective de bază:

* Stabilirea mecanismelor de asigurare a securităţii activităţilor scafandriere şi de salvare pe apă, menţinerea lor la un nivel adecvat în orice domeniu ce ţine de utilizarea echipamentului şi utilajului de specialitate;
* Prevenirea desfăşurării neautorizate a activităţilor scafandriere şi de salvare pe apă;
* Instruirea, perfecţionarea şi recalificarea scafandrierilor, salvamarilor care activează în cadrul Serviciului Salvamar;

**III. FUNCŢIILE SERVICIULUI**

* Organizează asigurarea securităţii şi protecţiei populaţiei pe apă cu elaborarea regulamentelor şi instrucţiunilor privind salvarea pe apă şi gheaţă;
* Organizează funcţionarea staţiilor de salvare pe apă și a grupurilor de manevrare-căutare;
* Întocmeşte programe de studii, literatură de specialitate, privitor la asigurarea securităţii şi protecţiei populaţiei pe apă şi gheaţă;
* Verifică starea mijloacelor de salvare pe apă din dotare aflate la stațiile de salvare pe apă din gestiune;
* În timpul calamităţilor mobilizează cu acordul comisiei pentru situaţii excepţionale, transportul nautic şi mijloacelor de salvare pentru acordarea ajutorului necesar sinistraţilor;
* Dispune de dreptul de a suspenda funcţionarea plajelor, ştrandurilor, sectoarelor acvatice şi altor locuri aflate pe litoralul fluviilor, pe apele interioare naturale, inclusiv desfăşurării altor activităţi în locurile neasigurate securităţii publice;
* Stabileşte procedurile de autorizare şi supraveghere stipulate prin regulamente interne;
* Aplică măsuri, în conformitate cu legislaţia în vigoare, în cazul depistării faptelor de încălcare, a cerinţelor actelor legislative şi ale altor acte normative ce ţin de domeniul activităţilor scafandriere şi de salvare pe apă;
* Elaborează şi aprobă regulamentele sale interne;
* Îndeplineşte alte sarcini care decurg din Legea cu privire la protecţia civilă.

**IV. SARCINILE ŞI ACTIVITĂŢILE SERVICIULUI**

Serviciul Salvamar activează în vederea prevenirii accidentelor nautice şi acordării asistenţei necesare persoanelor accidentate pe apă. Executarea altor activităţi este strict interzisă.

Organizarea activităţii de informare în rândurile populaţiei, altor activităţi ce ţin de:

* Prevenirea accidentelor pe apă;
* Acordarea asistenţei persoanelor accidentate pe apă;
* Instruirea personalului staţiilor de salvare pe apă și a GMC perfecţionarea permanentă a cunoştinţelor şi deprinderilor vizând domeniul de salvare.
* Atragerea activiştilor de larg profil, activiştilor-salvamari, generaţiei tinere ce se ocupă cu sportul pe apă în vederea protejării vieţilor oamenilor pe apă.

Pentru realizarea sarcinilor staţiile de salvare pe apă, GMC organizează următoarele activităţi:

* Instalează semnale de avertisment şi spoturi informaţionale pe litoralele sectoarelor acvatice şi în zonele de acţiune operativă, precum şi pe teritoriul activităţilor de profilaxie.
* Personalul Serviciului Salvamar, asigură supravegherea zonei de acţiune operativă şi deplasarea imediată a mijloacelor plutitoare de salvare la locul accidentului pe apă şi acordării asistenţei necesare. Sânt prezenţi la locul accidentului pentru a depista şi ridica persoanele înecate.
* Perfecţionează organizarea serviciului de salvare, procedeele şi metodele de salvare.
* Organizează grupuri de activişti intruindu-i pentru activitate practică la staţiile de salvare pe apă, GMC.
* Organizează discursuri, conversaţii, conferinţe, mass-media în vederea prevenirii accidentelor pe apă.
* Organizează reparaţia mijloacelor plutitoare şi de salvare, utilajului aflate în gestiune.
* Organizează protecţia populaţiei la edificiile sportive aflate pe apă, ce aparţin organizaţiilor sportive şi administrative, amplasate pe teritoriul subordonat.

Staţiile de salvare pe apă și Grupa de manevrare - căutare în dependenţă de amplasare asigură:

* protejarea populaţiei pe plajele amenajate și dotate cu stații de salvare din municipiul Chișinău
* instituirea punctelor de supraveghere în sectoarele din subordine;
* deplasarea urgentă a mijloacelor plutitoare la locurile accidentelor nautice;
* accesul la staţiile mijloacelor plutitoare.

Pentru activitatea adecvată a staţiei şi postului de salvare pe apă, GMC este necesar:

* puncte amenajate pe plajele municipiului Chișinău;
* mijloace plutitoare, transport auto, etc., conform baremurilor;
* debarcader pentru staționarea mijloacelor de navigaţie;
* turn de supraveghere;
* legătură telefonică şi radiofonică sigură;
* încăperi în vederea staţionării mijloacelor de navigaţie şi inventarului de salvare.

**V. OBLIGAŢIILE SERVICIULUI**

* Verifică şi coordonează activităţile staţiilor de salvare pe apă şi grupele de manevrare-căutare ;
* Elaborează programele de pregătire profesională scafandrieră şi de salvare pe apă şi le coordonează cu Inspectoratului General pentru Situații de Urgență a MAI;
* Instruirea și atestarea obligatorie, ale scafandrierilor din cadrul Serviciului Salvamr se efectuiază contra plată;
* Taxa pentru instruire, atestare şi confirmare obligatorie anuală a categoriilor de calificare ale scafandrierilor, cât şi a salvamarilor se stabileşte în baza Hotărârii de Guvern nr.508 din 11.05.2006 (sursele băneşti sunt suportate din contul Serviciului Salvamar);
* Ridicarea gradului de practică scafandrieră:
* Organizează echipe speciale de salvamar-scafandrier.

**VI. ORGANIZAREA TIMPULUI DE MUNCĂ ȘI TIMPULUI DE ODIHNĂ**

* Timpul de muncă reprezintă timpul pe care salariatul îl folosește pentru îndeplinirea obligațiilor de muncă și de regulă constituie activitate de 24 ore, durata zilnica a timpului de munca (a schimbului) este de 12 ore. Angajatorul poate atrage salariații la muncă în afara orelor de program cu acordul acestora în cazul existenței situațiilor excepționale.
* Timpul de odihnă va fi stabilit în contractul individual de muncă cu respectarea prevederilor legislației muncii.
* În funcție de condițiile și specificul procesului de lucru, poate fi stabilită evidența globală a timpului de muncă (lunar, trimestrial, anual), cu condiția că, durata timpului de muncă să nu depășească numărul de ore lucrătoare, stabilite de Codul Muncii al R.Moldova. În aceste cazuri, perioada de evidență nu trebuie si fie mai mare de un an, iar durata zilnica a timpului de muncă (a schimbului) nu poate depăși 12 ore.
* Salariații întreprinderii beneficiază și de alte facilități în partea ce ține de timpul de odihnă prevăzută de legislația muncii și alte acte normative.

**VII. PLANIFICAREA ȘI DĂRILE DE SEAMĂ**

Activitatea zilnică a personalului stațiilor de salvare pe apă din mun.Chișinău și a grupului de manevrare-căutare, este planificată de către șeful Serviciului Salvamar prin elaborarea planurilor anuale cu indicarea sarcinilor de zi, care necesită să fie coordonate cu Inspectoratul General pentru Situaţii de Urgenţă al MAI..

Planul anual include:

1. Organizarea activității de profilaxie cu populația,
2. Instruirea personalului,
3. Instruirea personalului și activiștilor-salvamari în domeniul de salvare,
4. Lucrările de reparație. Administrative și de lichidare.

Șeful serviciului Salvamar întocmesc dările de seamă potrivit formularelor și le prezintă Inspectoratului General pentru Situații de Urgență al MAI.

**VIII.DREPTURILE SERVICIULUI**

Serviciul Salvamar dispune de următoarele drepturi:

* De acces nelimitat la orice loc unde se desfăşoară activităţile scafandriere şi de salvare pe apă supuse controlului;
* De a efectua măsurări şi a instala echipamentul necesar de supraveghere;
* De acces la toate informaţiile, datele tehnice şi contractuale, sub orice formă, necesare pentru îndeplinirea obiectivelor Serviciului;
* De a beneficia de alte drepturi, în conformitate cu legislaţia în vigoare.

**IX.DISPOZIȚII FINALE**

1. Conducerea Serviciului Salvamar, va supraveghea permanent respectarea normelor prezentului Regulament și va exercita în mod ferm și just competențele ce îi revin.
2. Prezentul Regulament intern intră în vigoare la data aprobării acestuia.